ไฟแนนซ์ทูเดย์
...ทนุศักดิ์ เล็กอุทัย รมช.คลัง เร่งผลงานเป็นการใหญ่ หลังจากดันพักหนี้ดีสำเร็จ ทำแบงก์รัฐรายได้วูบไป 4.5 หมื่นล้านบาท ก็เดินหน้าทำบัตรเครดิตเกษตรกรให้รูดปรื๊ดได้คล่องมากกว่าเดิมทันที
7 มิ.ย. 2555

...ทนุศักดิ์ เล็กอุทัย รมช.คลัง เร่งผลงานเป็นการใหญ่ หลังจากดันพักหนี้ดีสำเร็จ ทำแบงก์รัฐรายได้วูบไป 4.5 หมื่นล้านบาท ก็เดินหน้าทำบัตรเครดิตเกษตรกรให้รูดปรื๊ดได้คล่องมากกว่าเดิมทันที
นอกจากนี้ เสี่ยทนุศักดิ์ ยังเดินหน้าเสริมโปรโมชันมาตรการรถคันแรก จากการเว้นภาษีเงินได้แล้ว ยังเดินหน้าขยายเวลาการส่งมอบ ไม่ให้แฟนคลับประชานิยมของรัฐบาลผิดหวังหงุดหงิดหัวใจกันเลยแล้วกัน
...ด้าน วิรุฬ เตชะไพบูลย์ รมช.คลัง งดเดินทางไปดูงานประเทศเยอรมนีกับผู้บริหารเอสเอ็มอีแบงก์ หลังจากการทำงานของกรรมการและฝ่ายบริหารขัดแย้งร้อนระอุมาต่อเนื่อง การเดินทางไปกับผู้บริหารของ ธนาคารในช่วงนี้ จึงอาจมองว่าเป็นการเลือกข้าง เลยของดทัวร์ หันไปดูงานต่างประเทศกับแบงก์อื่นขัดตาทัพไปก่อนละกัน
...งานหนักจริงๆ สำหรับ อารีพงศ์ ภู่ชอุ่ม ปลัดคลัง นอกจากปัญหาเรื่องหวยๆ ก่อนหน้านี้แล้ว ล่าสุดยังต้องมานั่งเป็นกรรมการสรรหาผู้อำนวยการ บริษัท การบินไทย คนใหม่ ซึ่งแน่นอนว่าจะต้องเจอแรงกดดันจากทางการเมือง เรื่องเด็กฝากเด็กเลี้ยง ชนิดที่หาทางเลี่ยงได้ยากเหลือเกิน
ล่าสุด ยังมีเสียงแว่วมาว่า ปลัดกระทรวงการคลังได้รับคำสั่งจากคนไกลต่างแดน ให้ล้มกรรมการสรรหาผู้อำนวยการธนาคารออมสิน หลังจากที่เป็นปัญหาขัดแย้งไม่รู้จบเสียที
...ต้องตามลุ้นกันว่าระหว่างธนาคารออมสิน กับ ธนาคารอาคารสงเคราะห์ (ธอส.) ใครจะคลอดสินเชื่อกู้บ้านซอฟต์โลนออกมาก่อน จากที่ก่อนหน้านี้ธนาคารพาณิชย์ได้ปล่อยสินเชื่อช่วยผู้กู้บ้านโดนน้ำท่วมไปเป็นจำนวนมากแล้ว
...ในที่สุดการใช้ราคาประเมินที่ดินเก่าก็เริ่มพ่นพิษทำให้ผู้กู้มีหลักประกันน้อยลง เห็นที วิรุฬ รมช.คลัง ที่กำกับดูแลกรมธนารักษ์ ต้องเร่งให้มีการประกาศใช้ราคาประเมินที่ดินใหม่ให้เร็วที่สุด ไม่เลื่อนออกไปอีกตามกลุ่มผลประโยชน์การเมืองของกลุ่มอสังหาริมทรัพย์ ที่ได้ประโยชน์เต็มๆ อยู่กลุ่มเดียวจากการใช้ราคาประเมินที่ดินของเก่า จริงมั้ยครับ